02018D1220 — DA — 03.07.2021 — 001.001

Denne tekst tjener udelukkende som dokumentationsværktøj og har ingen retsvirkning. EU's institutioner påtager sig intet ansvar for dens indhold. De autentiske udgaver af de relevante retsakter, inklusive deres betragtninger, er offentliggjort i den Europæiske Unions Tidende og kan findes i EUR-Lex. Disse officielle tekster er tilgængelige direkte via linkene i dette dokument

Ændret ved:









▼B

KOMMISSIONENS AFGØRELSE (EU) 2018/1220

af 6. september 2018

om forretningsordenen for det panel, der omhandles i artikel 143 i Europa-Parlamentets og Rådets forordning (EU, Euratom) 2018/1046







KAPITEL I

ALMINDELIGE BESTEMMELSER

Artikel 1

Formål

I denne afgørelse fastlægges forretningsordenen for det panel, der er omhandlet i artikel 143 i forordning (EU, Euratom) 2018/1046.

Artikel 2

Udnævnelse, fratræden og afsættelse af formanden og dennes stedfortræder

▼M1

1. Panelets formand udnævnes af Kommissionen for en periode på fem år, som ikke kan forlænges, jf. artikel 143, stk. 3, i forordning (EU, Euratom) 2018/1046, efter en indkaldelse af interessetilkendegivelser. Formandens embedsperiode løber fra det tidspunkt, som er fastsat i udnævnelsesdokumentet. Denne afgørelse offentliggøres i C-udgaven af Den Europæiske Unions Tidende.

Ved embedsperiodens ophør forbliver formanden, hvis det er nødvendigt af hensyn til panelets arbejde, i embedet, indtil den pågældende afløses. Denne periode må ikke overstige seks måneder.

▼B

2. Formanden fungerer som særlig rådgiver som omhandlet i artikel 5 i ansættelsesvilkårene for de øvrige ansatte i Den Europæiske Union. Formandens kontrakt som særlig rådgiver skal fuldt ud respektere vedkommendes uafhængighed og må ikke påvirke varigheden af vedkommendes mandat.

3. Kommissionen kan afskedige formanden, hvis vedkommende ikke længere opfylder kravene for at kunne varetage sit hverv.

4. Reglerne for udnævnelse, fratræden og afsættelse af formanden gælder også for vedkommendes stedfortræder. Bestemmelserne i stk. 1-3 i denne artikel og bestemmelserne i artikel 143 i forordning (EU, Euratom) 2018/1046 gælder også for formandens stedfortræder.

Artikel 3

Formandens stedfortræder

1. Hvis formanden er forhindret, varetages dennes opgaver af stedfortræderen.

2. Hvis formandsposten er ledig, varetages formandsopgaverne af formandens stedfortræder indtil udnævnelsen af en ny formand.

3. Hvis både formanden og dennes stedfortræder er forhindret, varetages opgaverne af det længst siddende faste medlem, der repræsenterer Kommissionen.

Artikel 4

Formandens opgaver

1. Formanden repræsenterer panelet.

2. Formanden leder panelets møder og tilrettelægger dets arbejde.

3. Med henblik herpå bistås formanden af det i artikel 7 nævnte faste sekretariat.

4. Formanden kan delegere sin undertegnelsesbeføjelse til alle de faste medlemmer, der repræsenterer Kommissionen, således at de i vedkommendes navn og på dennes vegne og ifølge de instrukser, vedkommende giver dem, kan undertegne dokumenter vedrørende en bestemt sag eller administrative anliggender.

5. Efter høring af de faste medlemmer fastlægger formanden panelets mødekalender.

6. Formanden udfører de øvrige opgaver, som vedkommende tillægges ved denne afgørelse.

Artikel 5

Udnævnelse af panelets øvrige medlemmer og deres stedfortrædere

▼M1

1. Direktøren for den centrale finanstjeneste i Generaldirektoratet for Budget er et af de to faste medlemmer af panelet, der repræsenterer Kommissionen, jf. artikel 143, stk. 2, litra b), i forordning (EU, Euratom) 2018/1046. Generaldirektøren for budget udpeger en stedfortræder for dette faste medlem blandt tjenestemænd, der som minimum udøver funktionen som kontorchef eller tilsvarende.

Generaldirektøren for budget udpeger personligt det andet faste medlem, der repræsenterer Kommissionen, blandt de tjenestemænd i Kommissionen, der som minimum er indplaceret i lønklasse AD14. Generaldirektøren for budget udpeger en stedfortræder for dette faste medlem blandt tjenestemænd, der som minimum udøver funktionen som kontorchef eller tilsvarende.

▼B

2. Det medlem, der repræsenterer den kompetente anvisningsberettigede (i det følgende benævnt »den henvisende myndighed«) og vedkommendes stedfortræder er tjenestemænd eller midlertidigt ansatte udpeget i overensstemmelse med forretningsordenen og de interne administrative regler for den berørte institution, det berørte agentur eller det berørte organ, jf. artikel 73, stk. 3, i forordning (EU, Euratom) 2018/1046. De fungerer mindst som kontorchef eller delegationschef.

Artikel 6

Observatører

1. Observatørerne deltager i panelets forhandlinger, men ikke i vedtagelsen af henstillinger.

2. Kommissionens Juridiske Tjeneste har automatisk observatørstatus i forbindelse med behandlingen af alle sager, der forelægges panelet, og fremsætter bemærkninger på eget initiativ eller på anmodning af formanden. Derfor deltager et medlem af Juridisk Tjeneste i alle panelets forhandlinger. Juridisk Tjeneste underrettes om alle skriftlige procedurer.

▼M1

3. I sager, hvor anmodningen fra den henvisende myndighed bl.a. bygger på oplysninger fra Det Europæiske Kontor for Bekæmpelse af Svig (OLAF), deltager repræsentanten herfor i panelets møder og i mundtlige og skriftlige procedurer. Vedkommende fremsætter bemærkninger efter anmodning fra formanden.

I sager, hvor anmodningen fra den henvisende myndighed helt eller delvis bygger på oplysninger fra Den Europæiske Anklagemyndighed, foregår sidstnævntes videregivelse af oplysninger og deltagelse som observatør i overensstemmelse med bestemmelserne i den aftale, der er omhandlet i artikel 103, stk. 1, i Rådets forordning (EU) 2017/1939.

4. I forbindelse med behandlingen af andre sager kan OLAF af formanden anmodes om at afgive oplysninger eller udtalelser. Den Europæiske Anklagemyndighed kan også efter anmodning fra formanden anmodes om at afgive oplysninger eller udtalelser i overensstemmelse med bestemmelserne i den aftale, der er omhandlet i artikel 103, stk. 1, i Rådets forordning (EU) 2017/1939.

▼B

5. Foruden den henvisende myndighed kan de øvrige anvisningsberettigede i Kommissionen, i et europæisk kontor nedsat af Kommissionen, i et forvaltningsorgan, i en anden institution eller i et andet europæisk kontor eller organ, som er berørt af den sag, der er forelagt panelet, deltage som observatører. Disse anvisningsberettigede kan deltage i panelets forhandlinger, og de holdes underrettet om skriftlige procedurer og fremsætter mundtlige og skriftlige bemærkninger efter anmodning fra formanden.

6. Efter høring af panelets faste medlemmer kan formanden indbyde andre observatører til at deltage i panelets forhandlinger og opfordre dem til at fremsætte mundtlige og skriftlige bemærkninger.

Artikel 7

Det faste sekretariat

1. Panelets sekretariat oprettes af og knyttes administrativt til Generaldirektoratet for Budget.

2. Under formandens ledelse varetager det faste sekretariat følgende opgaver: a) det kontrollerer de henvisende myndigheders status og deres udpegede repræsentanters og observatørers status b) det verificerer, at høringsanmodningerne er fuldstændige og indeholder alle de nødvendige dokumenter og oplysninger, navnlig oplysningsskemaet c) det fastslår, om der eventuelt er andre anvisningsberettigede, som er berørt af sagen, og som eventuelt kan foreslås som observatører d) det tilrettelægger de nødvendige skridt og kontakter med den henvisende myndighed, Kommissionens Juridiske Tjeneste og andre enheder, der er eller kunne blive involveret i den pågældende sag, med det formål at få ajourført oplysningerne i høringsanmodningerne e) det udarbejder de udkast, der skal forelægges panelet, og fremsender dem til formanden, de øvrige medlemmer og de observatører, der inddrages i behandlingen af en sag f) det forelægger formanden et udkast til panelets mødekalender g) det udarbejder et udkast til dagsorden for panelets møder og sender det til panelets medlemmer og deltagerne i panelets møder h) det verificerer tilstedeværelsen af de personer og dokumenter, der kræves for at sikre den formelle rigtighed af panelets forhandlinger i) det deltager i panelets forhandlinger og står for opfølgningen heraf j) det udarbejder et kortfattet resumé af hvert møde og sender det til medlemmerne k) det underretter de økonomiske aktører l) det meddeler den henvisende myndighed den af panelet vedtagne henstilling m) det følger op på al korrespondance rettet til panelet eller vedrørende dets aktiviteter n) det fører et register over de henstillinger, som panelet vedtager, og de afgørelser, som den ansvarlige anvisningsberettigede træffer o) det sikrer offentliggørelsen af afgørelser om udelukkelse og økonomiske sanktioner som omhandlet i artikel 140 i forordning (EU, Euratom) 2018/1046.

Artikel 8

Forebyggelse og håndtering af interessekonflikter

1. Når formanden eller dennes stedfortræder, ethvert andet medlem eller vedkommendes stedfortræder, tjenestemændene og de øvrige ansatte i panelets sekretariat og enhver anden person, der deltager i panelets møder eller har kendskab til dokumenter vedrørende en bestemt sag, befinder sig i en situation, der kunne give anledning til en interessekonflikt, underretter de omgående de øvrige medlemmer og sekretariatet. Det samme gælder, når de befinder sig i en situation, der objektivt set kunne opfattes som en interessekonflikt.

2. Ingen af de i stk. 1 nævnte personer deltager i forhandlingerne eller vedtagelsen af henstillingen. Sagsakten vedlægges et notat om, hvordan risikoen for interessekonflikter er blevet behandlet.

Artikel 9

Samarbejde mellem panelet og OLAF

1. OLAF arbejder tæt sammen med panelet i overensstemmelse med bestemmelserne i Europa-Parlamentets og Rådets forordning (EU, Euratom) nr. 883/2013 ( 1 ) under behørig hensyntagen til processuelle og grundlæggende rettigheder og til beskyttelse af whistleblowere.

2. Hvis anmodningen fra den henvisende myndighed er baseret på oplysninger fra OLAF, konsulterer panelet af hensyn til fortroligheden af de undersøgelser, som gennemføres eller koordineres af OLAF, herunder beskyttelsen af whistleblowere, og de nationale undersøgelser eller retssager, der måtte være kendskab til, OLAF, inden den økonomiske aktør underrettes.

3. Videregivelse til økonomiske aktører eller deres ansatte af oplysninger, der stammer fra undersøgelser gennemført eller koordineret af OLAF, kræver OLAF's godkendelse.

▼M1

Artikel 9a

Samarbejde med Den Europæiske Anklagemyndighed

De nærmere bestemmelser for samarbejdet med Den Europæiske Anklagemyndighed fastlægges i den aftale, der er omhandlet i artikel 103, stk. 1, i Rådets forordning (EU) 2017/1939.

▼B

Artikel 10

Henvisning af sager til panelet

1. Panelet forelægges en anmodning om en henstilling fra enhver delegeret anvisningsberettiget i Kommissionen, i en af de øvrige institutioner, i et af Kommissionen oprettet europæisk kontor, i et forvaltningsorgan eller i et andet europæisk kontor eller organ.

Når anmodningen stammer fra en myndighed, der ikke henhører under Kommissionen, skaber det faste sekretariat omgående de kontakter, der er nødvendige for at sikre, at parterne respekterer fortroligheden af al korrespondance vedrørende den pågældende sag.

2. Anmodningen sendes i fortrolig form til sekretariatet med elektronisk post til følgende adresse: Panel-secretariat-BUDG@ec.europa.eu.

3. Når den henvisende myndighed får kendskab til de oplysninger, der er omhandlet i artikel 136 i forordning (EU, Euratom) 2018/1046, forelægger den panelet disse oplysninger hurtigst muligt efter selv at have fået kendskab hertil, undtagen i behørigt begrundede tilfælde.

▼M1

4. Anmodningen om en henstilling skal indeholde alle de oplysninger, der kræves i henhold til artikel 142, stk. 3, i forordning (EU, Euratom) 2018/1046. Den skal også indeholde de øvrige oplysninger, der er omhandlet i samme forordnings artikel 136, herunder eventuelle rapporter fra OLAF, samt oplysninger fremsendt af Den Europæiske Anklagemyndighed, så der kan træffes passe passende foranstaltninger til beskyttelse af Unionens finansielle interesser. Den skal omfatte et behørigt udfyldt oplysningsskema.

▼B

Artikel 11

Indkaldelse af panelet

Panelet mødes efter indkaldelse fra formanden med henblik på:

a) at foretage en foreløbig juridisk vurdering som fastsat i artikel 136, stk. 2, i forordning (EU, Euratom) 2018/1046 med det formål at underrette den berørte økonomiske aktør herom

b) at vedtage en henstilling som fastsat i artikel 143, stk. 6, i forordning (EU, Euratom) 2018/1046

c) at behandle spørgsmål vedrørende panelets funktionsmåde.

Artikel 12

Skriftlig procedure

På initiativ af formanden eller efter anmodning fra et andet medlem af panelet kan den foreløbige juridiske vurdering foretages og henstillingen vedtages ved skriftlig procedure. Panelets medlemmer kan gøre indsigelse mod anvendelsen af den skriftlige procedure. Observatørerne inddrages i denne procedure.

Artikel 13

Den økonomiske aktørs ret til at blive hørt

1. Medmindre der er vægtige legitime grunde til at sikre fortrolighed i forbindelse med en undersøgelse eller en national retslig procedure, har den økonomiske aktør ret til at fremsætte bemærkninger i overensstemmelse med artikel 143, stk. 5, i forordning (EU, Euratom) 2018/1046.

2. Den økonomiske aktør tilsendes en skrivelse med oplysninger om de faktiske omstændigheder og den foreløbige juridiske vurdering, hvori panelet kun tager hensyn til de dokumenter, som den økonomiske aktør har haft mulighed for at få kendskab til, jf. dog artikel 143, stk. 5, i forordning (EU, Euratom) 2018/1046. I princippet fremsendes denne skrivelse med elektronisk post.

3. Den økonomiske aktør fremsætter bemærkninger til sekretariatet skriftligt og ad elektronisk vej ved at sende en e-mail til følgende adresse: Panel-secretariat-BUDG@ec.europa.eu eller til den e-mailadresse, der er angivet i nævnte skrivelse, sammen med eventuelle bilag i form af en elektronisk fil skabt ved hjælp af standardsoftware.

4. Skriftlige bemærkninger må ikke fylde mere end ti sider, eksklusive bilag, hvilket dog ikke gælder i sager med særligt komplekse juridiske og faktuelle aspekter.

5. Som hovedregel har den økonomiske aktør tre uger til at fremsætte sine bemærkninger. Denne frist begynder at løbe fra dagen efter meddelelsen af de faktiske omstændigheder og den foreløbige juridiske vurdering heraf. Når den økonomiske aktør kontraktligt har accepteret at kommunikere med den ansvarlige anvisningsberettigede ad elektronisk vej, fremsendes meddelelsen ad denne vej.

6. En frist kan undtagelsesvis forlænges efter begrundet anmodning fra den økonomiske aktør, men ikke med mere end halvdelen af den oprindelige frist.

7. Ved fristens udløb, og hvis der ikke er fremsat en behørigt begrundet anmodning om forlængelse af fristen, eller ved udløbet af den forlængede frist afsluttes den kontradiktoriske procedure.

8. Når formanden konstaterer, at den økonomiske aktør ikke har fremsat bemærkninger inden for den fastsatte frist, fortsætter proceduren, og formanden indkalder panelet for at vedtage henstillingen.

Artikel 14

Vedtagelse af skrivelser og henstillinger

Formanden og de øvrige medlemmer bestræber sig på at nå en konsensus om indholdet af brevet til den økonomiske aktør om de kritiserede forhold og den foreløbige juridiske vurdering heraf og efterfølgende om henstillingen.

I modsat fald foretages der flertalsafstemning, hvor:

a) formanden har én stemme

b) de to faste medlemmer tilsammen har én stemme, og

c) det medlem, der repræsenterer den henvisende myndighed, har én stemme.

Artikel 15

Meddelelse af en henstilling

Panelet meddeler sin henstilling til den henvisende myndighed og observatørerne.

Artikel 16

Frister for afgørelse af en sag

1. Når sekretariatet har kontrolleret anmodningen og behandlet sagen i overensstemmelse med bestemmelserne i artikel 7, fremsender det den til formanden og panelets medlemmer. Formanden tager stilling til sagens klargørelse, eventuelt efter at have anmodet om supplerende kontrol- eller undersøgelsestiltag.

2. Proceduren, der indledes med formandens stillingtagen til sagens klargørelse og afsluttes med en udtalelse til den henvisende myndighed og eventuelt en henstilling, må i princippet ikke vare mere end tre måneder. Denne frist kan forlænges af formanden, bl.a. for at sikre overholdelsen af retten til at blive hørt.

Artikel 17

Fortrolighed i forbindelse med arbejdet og forhandlingerne

Medlemmerne af panelet og dets sekretariat samt alle, der uanset i hvilken egenskab har deltaget i panelets arbejde eller møder eller i udarbejdelsen af panelets dokumenter, udtalelser eller positionspapirer, skal udvise den højeste grad af fortrolighed i overensstemmelse med deres eventuelle administrative, vedtægtsmæssige eller kontraktuelle ansvar, jf. dog artikel 8, stk. 1, i forordning (EU, Euratom) nr. 883/2013, og artikel 22a i vedtægten for tjenestemænd ( 2 ). Det samme gælder formanden og dennes stedfortræder.

Artikel 18

Behandling af ansøgninger om aktindsigt og beskyttelse af personoplysninger

Forordning (EF) nr. 1049/2001 og forordning (EF) nr. 45/2001 finder anvendelse på panelets arbejde.







KAPITEL II

BESTEMMELSER VEDRØRENDE UDØVELSEN AF DEN RÅDGIVENDE KOMPETENCE I HENHOLD TIL FINANSFORORDNINGENS ARTIKEL 93

Artikel 19

Principper

1. Bestemmelserne i artikel 1-4, 8, 12, 13, 17 og 18 i kapitel I i denne forretningsorden finder anvendelse på panelets udøvelse af den rådgivende kompetence, det har i henhold til artikel 93 i forordning (EU, Euratom) 2018/1046.

2. Bestemmelserne i de øvrige artikler i kapitel I i denne forretningsorden finder også anvendelse på panelets udøvelse af den i stk. 1 nævnte kompetence, jf. dog eventuelle andre specifikke bestemmelser i dette kapitel.

Artikel 20

Supplerende medlemmer af panelet og deres stedfortrædere

1. Når det afgiver udtalelse i henhold til artikel 93, stk. 1, i forordning (EU, Euratom) 2018/1046, består panelet af de medlemmer, der er nævnt i artikel 143, stk. 2, i forordning (EU, Euratom) 2018/1046, og følgende tre supplerende medlemmer: a) en repræsentant for den ansættelsesmyndighed, der er ansvarlig for den pågældende institutions eller det pågældende organs disciplinærsager b) et medlem, der udpeges af den pågældende institutions eller det pågældende organs personaleudvalg c) et medlem af den juridiske tjeneste i den institution, det af Kommissionen oprettede europæiske kontor, det forvaltningsorgan eller et andet europæisk organ, som den berørte ansatte tilhører.

2. Alle disse tre medlemmer har en stedfortræder, der udpeges af: a) den relevante ansættelsesmyndighed b) det relevante personaleudvalg eller c) den relevante juridiske tjeneste.

Artikel 21

Udpegelse af observatører

1. Kommissionens Juridiske Tjeneste udpeger en observatør, når den berørte ansatte ikke tilhører Kommissionen.

2. Den kompetente anvisningsberettigede eller eventuelt lederen af EU-delegationen, der fungerer som anvisningsberettiget ved subdelegation, eller deres repræsentanter har observatørstatus.

3. OLAF udpeger en observatør, når oplysningen om en påstået overtrædelse af en bestemmelse i forordning (EU, Euratom) 2018/1046, af enhver anden bestemmelse vedrørende den finansielle forvaltning eller af kontrollen af operationer følger af en oplysning hidrørende fra OLAF.

4. Den berørte institutions eller det berørte organs disciplinærkontor udpeger en observatør, når panelet forelægges en sag af ansættelsesmyndigheden. I alle andre tilfælde kan formanden opfordre det til at udpege en observatør.

5. Efter høring af medlemmerne kan formanden invitere andre observatører.

Artikel 22

Panelets faste sekretariat

1. Bestemmelserne i artikel 7 finder anvendelse, dog med undtagelse af bestemmelsen i stk. 2, litra k).

2. Sekretariatet skal navnlig gøre følgende: a) når panelet underrettes direkte om en sag af en ansat, sikre, at den sendes til ansættelsesmyndigheden, og underrette den person, der har indgivet oplysningen, herom, jf. artikel 23, stk. 2 b) når panelet forelægges en sag, kontrollere den henvisende myndigheds og dennes repræsentanters status c) sammen med formanden vælge de tre supplerende medlemmer af panelet og deres stedfortrædere og kontrollere deres status d) kontrollere, at sagsakterne er fuldstændige og indeholder alle de nødvendige dokumenter og oplysninger, herunder især oplysningsskemaet, en beskrivelse af kendsgerningerne og den påståede uregelmæssighed og dokumentationen herfor, inklusive undersøgelsesrapporter e) kontrollere, at den ansatte er blevet ordentligt hørt af ansættelsesmyndigheden eller eventuelt den ansvarlige anvisningsberettigede f) udarbejde de udtaleudkast, der skal forelægges panelet til vedtagelse, og fremsende dem til formanden, de øvrige medlemmer og de observatører, der inddrages i behandlingen af en sag g) fremsende de henstillinger, der er omhandlet i artikel 93, stk. 3, i forordning (EU, Euratom) 2018/1046, til den ansvarlige anvisningsberettigede og den ansvarlige interne revisionstjeneste h) når panelet finder, at sagen henhører under OLAF, fremsende den til ansættelsesmyndigheden og underrette OLAF herom.

Artikel 23

Henvisning af sager til panelet

1. I overensstemmelse med artikel 93, stk. 1, i forordning (EU, Euratom) 2018/1046 indkaldes panelet efter anmodning fra enhver kompetent ansættelsesmyndighed på disciplinærområdet eller af en ansvarlig anvisningsberettiget, herunder en EU-delegationsleder eller dennes stedfortræder, der fungerer som anvisningsberettiget ved subdelegation (herefter benævnt »henvisende myndigheder«).

2. Når panelet informeres direkte af en ansat, fremsender den sagen til den kompetente ansættelsesmyndighed eller eventuelt den myndighed, der har beføjelse til at indgå ansættelseskontrakter, og underetter den pågældende ansatte herom. Hvis den kompetente ansættelsesmyndighed beslutter at forelægge en sag for panelet, underrettes den ansatte herom. Hvis den beslutter ikke at henvise sagen til panelet, underrettes panelet og den ansatte herom.

For at sikre en effektiv beskyttelse af whistleblowere, jf. artikel 22a, stk. 3, i tjenestemandsvedtægten, kan panelet som en undtagelse fra foregående afsnit beslutte ikke at underrette den kompetente ansættelsesmyndighed herom og underrette OLAF herom.

Artikel 24

Skriftlig procedure

På initiativ af formanden eller efter anmodning fra et medlem af panelet kan udtalelsen udarbejdes ved skriftlig procedure. Panelets medlemmer eller eventuelt panelets formand kan gøre indsigelse mod anvendelse af den skriftlige procedure. I så fald indkalder formanden til et møde inden for en rimelig frist. Samme regel gælder med hensyn til den henstilling, der er omhandlet i artikel 93, stk. 3, i forordning (EU, Euratom) 2018/1046.

Artikel 25

Vedtagelse af udtalelsen og henstillingen

1. Panelet bestræber sig på at opnå konsensus om, hvorvidt der foreligger en finansiel uregelmæssighed, og om den begrundelse, som udtalelsen eller henstillingen er baseret på.

2. I mangel af konsensus foretages der afstemning, hvor: a) formanden har én stemme b) de to faste medlemmer, der repræsenterer Kommissionen, tilsammen har én stemme c) det medlem, der repræsenterer den henvisende myndighed, har én stemme d) de tre supplerende medlemmer har én stemme hver.

I tilfælde af stemmelighed er formandens stemme afgørende.

3. Stk. 1 og 2 finder tilsvarende anvendelse på vedtagelsen af henstillinger. Konsensus eller afstemningen vedrører navnlig en finansiel uregelmæssigheds systemiske karakter.

▼M1

Artikel 26

Meddelelse af udtalelsen og henstillingen

Panelet meddeler straks udtalelsen til den henvisende myndighed, den ansvarlige anvisningsberettigede og observatørerne. Hvis Den Europæiske Anklagemyndighed indbydes som observatør, finder bestemmelserne i den aftale, der er omhandlet i artikel 103, stk. 1, i Rådets forordning (EU) 2017/1939, anvendelse.

▼B

Artikel 27

Den økonomiske aktørs ret til at blive hørt

I henhold til artikel 93, stk. 2, andet afsnit, i forordning (EU, Euratom) 2018/1046 skal ansættelsesmyndigheden eller eventuelt den ansvarlige anvisningsberettigede, før panelet forelægges en sag, give den ansatte mulighed for at fremsætte sine bemærkninger til de forhold, der vedrører vedkommende. I overensstemmelse med artikel 22, stk. 2, litra e), skal det faste sekretariat efter forelæggelse af en sag kontrollere, at den berørte person er blevet ordentligt hørt.







KAPITEL III

AFSLUTTENDE BESTEMMELSER

Artikel 29

Revision

Denne afgørelse revideres senest på den dato, der fastættes af Kommissionen i henhold til artikel 120, stk. 2, andet og tredje afsnit, i Rådets forordning (EU, Euratom) 2017/1939 ( 3 ).

Artikel 30

Ophævelse

1. Afgørelse C(2011) 6109 final ophæves.

2. Afgørelse (EU, Euratom) 2015/2463 ophæves.

Artikel 31

Ikrafttræden og anvendelse

Denne afgørelse træder i kraft på tredjedagen efter offentliggørelsen i Den Europæiske Unions Tidende.

Den finder anvendelse fra ikrafttrædelsesdatoen for artikel 143, stk. 4, i forordning (EU, Euratom) 2018/1046.